ชาวนาจุกประกันพืชผลเบี้ยเพิ่ม60บาท
ประกันเล็งเพิ่มค่าเบี้ย “ประกันภัยพืชผล” เป็น 190 บาทต่อไร่ เกรงความเสี่ยงน้ำท่วม
8 ก.พ. 2555

ประกันเล็งเพิ่มค่าเบี้ย “ประกันภัยพืชผล” เป็น 190 บาทต่อไร่ เกรงความเสี่ยงน้ำท่วม 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยถึงความคืบหน้าโครงการประกันภัยพืชผลหรือประกันภัยข้าวว่า จากการหารือกับบริษัทประกันภัยได้ข้อสรุปว่า การทำประกันนาข้าวในฤดูเพาะปลูกใหม่ปีนี้ นอกจากให้ความคุ้มครองเรื่องภัยน้ำท่วมและฝนแล้งแล้ว ยังจะขยายความคุ้มครองไปถึงภัยจากลมพายุและศัตรูพืชด้วย ขณะเดียวกันบริษัทประกันก็ขอปรับค่าเบี้ยประกันเพิ่มขึ้นอีก 60 บาทต่อไร่ เป็น 190 บาทต่อไร่ จากปีก่อนที่ค่าเบี้ยอยู่ที่ 129-130 บาทต่อไร่ 
อย่างไรก็ตาม เงินชดเชยก็จะเพิ่มขึ้น โดยแยกการจ่ายเงินชดเชยเป็น 2 กรณี คือ กรณีที่เสียหายตั้งวันที่ 1-60 จะได้รับเงินชดเชย 800 บาทต่อไร่ เพิ่มจากปีก่อนที่จ่ายเงินชดเชย 606 บาทต่อไร่ และกรณีที่เสียหายมากหรือเสียหายหลังจากวันที่ 60 จนถึงเก็บเกี่ยวผลผลิตจะจ่ายเงินชดเชย 1,500 บาทต่อไร่ เพิ่มจากปีก่อนที่จ่ายเงินชดเชย 1,400 บาทต่อไร่ 
สำหรับเป้าหมายในปีนี้ที่บริษัทรับประกันภัยต่อในต่างประเทศเสนอมาจะรับทำประกันหรือรับความเสี่ยงได้ไม่เกิน 6-10 ล้านไร่ ส่วนค่าเบี้ยที่ปรับเพิ่มก็เป็นไปตามความเสี่ยงทั้งเรื่องน้ำท่วมและมีการเพิ่มประเภทรับประกันครอบคลุมศัตรูพืช เช่น เพลี้ยกระโดด 
ขณะที่ค่าเบี้ยที่เพิ่มขึ้นต้องหารือกับทางรัฐว่าจะอุดหนุนเกษตรกรเท่าไร เพราะปีก่อนรัฐช่วยไร่ละ 70 บาท ถ้าเป็นลูกค้า ธ.ก.ส.จะช่วยจ่ายเบี้ยให้อีกไร่ละ 10 บาท 
ด้านผลดำเนินงานในปี 2554 มีเกษตรกรเข้าโครงการ 5.6 หมื่นราย เป็นพื้นที่ 1.05 ล้านไร่ ค่าเบี้ยรวม 103 ล้านบาท ขณะนี้อยู่ระหว่างเคลมประกัน เพราะมีเกษตรกรได้รับความเสียหายขอรับเงินชดเชย 2.6 หมื่นราย เป็นพื้นที่กว่า 4 แสนไร่ คิดเป็นยอดเงินที่ขอรับชดเชยกว่า 400 ล้านบาท